พันธบัตรออมทรัพย์เหลือ2พันล้านบาทเท่านั้น
ธนาคารกรุงไทย แจงยอดขายพันธบัตรออมทรัพย์ 5 พันล้านบาท เหลือ 2 พันล้านบาท เท่านั้น
28 ส.ค. 2563

ธนาคารกรุงไทย แจ้งว่า พันธบัตรออมทรัพย์รุ่นวอลเล็ต สบม. ของกระทรวงการคลัง ครั้งที่ 2 อัตรา 1.70% จ่ายดอกเบี้ย 2 ครั้งต่อปี อายุ 4 ปี ขณะนี้จำหน่ายไปแล้ว 3 พันล้านบาท ยังเหลือให้ลงทุนอีก 2 พันล้านบาท ซื้อขั้นต่ำ 100 บาท สนใจเพียงโหลดแอปพลิเคชันเป๋าตังและซื้อพันธบัตรได้ง่ายๆด้วยตัวเอง




ทั้งนี้ กระทรวงการคลังจะทำการจำหน่ายพันธบัตรออมทรัพย์ 2 รุ่น 2 อายุ 2 ช่องทาง ซึ่งผู้ลงทุนสามารถเลือกลงทุนได้ตามความสะดวก ดังนี้
1) รุ่นวอลเล็ต สบม. ครั้งที่ 2 วงเงินจำหน่าย 5,000 ล้านบาท รุ่นอายุ 4 ปี อัตราดอกเบี้ยคงที่ 1.70% ต่อปี จำหน่ายผ่านวอลเล็ต สบม. บนแอปพลิเคชันเป๋าตัง จุดเด่น คือ ผู้ลงทุนสามารถโอนเงินจากพร้อมเพย์ทุกธนาคารเข้าวอลเล็ตเพื่อซื้อพันธบัตรออมทรัพย์และเพิ่มวงเงินซื้อได้ถึง 5 ล้านบาท โดยรุ่นวอลเล็ต สบม. จะเริ่มจำหน่ายก่อนตั้งแต่วันที่ 25 สิงหาคม – 11 กันยายน 2563
2) รุ่นก้าวไปด้วยกัน (Moving Forward) วงเงินจำหน่าย 45,000 ล้านบาท รุ่นอายุ 7 ปี อัตราดอกเบี้ยแบบคงที่ 2.22% ต่อปี จำหน่ายผ่าน 4 ธนาคารตัวแทนจำหน่าย โดยเปิดการจำหน่ายเป็น 2 ช่วง คือ ช่วงที่ 1 วันที่ 26 สิงหาคม – 3 กันยายน 2563 (9 วัน) ให้แก่บุคคลธรรมดาที่ถือสัญชาติไทย หรือมีถิ่นที่อยู่ในประเทศไทย และเป็นครั้งแรกที่ประชาชนสามารถซื้อพันธบัตรออมทรัพย์จากธนาคารตัวแทนจำหน่ายใดก็ได้ด้วยวงเงินไม่เกิน 10 ล้านบาทต่อราย โดยไม่จำกัดวงเงินซื้อต่อธนาคาร และช่วงที่ 2 วันที่ 4 – 11 กันยายน 2563 (8 วัน) จำหน่ายให้แก่บุคคลธรรมดาที่ถือสัญชาติไทย หรือมีถิ่นที่อยู่ในประเทศไทย และนิติบุคคลไม่แสวงหากำไรตามที่กระทรวงการคลังกำหนด แบบไม่จำกัดวงเงินซื้อขั้นสูง ทั้งนี้ วงเงินทั้ง 2 รุ่นไม่นับรวมกัน